A Lidl Magyarország 2020-ban 7,3 milliárd forintot fordít béremelésre. A cég közleménye szerint 5300 munkavállaló fizetését emelik idén, ezt követően a 8 órás műszakban dolgozók havi bruttó jövedelme (alapbér+béren kívüli juttatás+pótlékok) a következőképpen alakul:

a kezdő bolti eladók 325 és 346 ezer forint között,

a már három év munkaviszonnyal rendelkező bolti eladók 358 és 380 ezer forint között keresnek majd.

Fontos, hogy ezek bruttó értékek, a nettó mindenkinél más az adókedvezményektől függően, de például egy gyerektelen kezdő nagyjából 216 és 230 ezer forint közötti fizetést vihet haza.

A logisztikai központokban dolgozó targoncavezetők havi bruttó járandósága (alapbér+béren kívüli juttatás+pótlékok):

a kezdők esetében 388 és 421 ezer forint,

a három év munkaviszonnyal rendelkezőknél pedig 443 és 504 ezer forint

között alakul.

Az üzletvezetőknek a Lidlnél eltöltött három év munkaviszony után 8 órás munkaidőben 704 - 767 ezer forint havi bruttó jövedelem jár, melyen felül az áruházlánc – korlátlan magáncélú használattal, annak minden költséget 100%-ban átvállalva – prémium kategóriás személyautót is biztosít.